रात के 12 बजते ही पूरी इत्रनगरी भक्तिरस की धारा मे सराबोर हो गई। हर कोई अपने मनमोहन की भक्ति का दिवाना हो गया। चहुंओर भय प्रकट कृपाला, नन्दलाला की आरती के साथ मंदिरों में घंटे घड़ियाल गूंज उठे। घरों में भी सनातनधर्मियों ने पूरी आस्था के साथ भगवान का जन्मोत्सव मनाया गया। घरों में आकर्षक झांकियां सजाई गईं थी। देर रात तक लोगों ने भजन-कीर्तन कर प्रसाद वितरित किया। श्रीकृष्ण जन्मोत्सव पर्व को लेकर बाजार में दिनभर अच्छी खासी भीड़ रही। रंग बिरंगी झालर, सजावटी सामानों के साथ नार वाले खीरे और मिठाई की लोगों ने जमकर खरीददारी की। बाजारों में खरीदादारों की दिन भर भारी भरकम भीड़ लगी रही। इससे देर रात तक बाजार गुलजार रहे। श्रीकृष्ण भगवान को भोग अर्पित करने के लिए घरों में महिलाएं सुबह से पकवान बनाने में लगी रहीं। बच्चों में जन्माष्टमी का उत्साह देखने को मिला।